| **Comino****Lokalt namn: Kemmuna** |
| --- |
| Den blå lagunen ved CominoDen blå lagunen ved Comino |
| Geografi |
|  |
| **Stad** | Malta i Middelhavet |
| **Koordinatar** | 36°01′N 14°20′E﻿Koordinatar: 36°01′N 14°20′E﻿ |
| **Øygruppe** | Dei maltesisk øyane

 |
| **Areal** | 3,5 km² km²

 |
| Administrasjon |
| **Land** | Malta |
|
| Demografi |
| **Folketal** | 8 |
| **Folketettleik** | 2,3 /km² |

**Comino** (maltesisk *Kemmuna*) er ei øy i Dei maltesiske øyane i Malta mellom øya Malta og Gozo i Middelhavet. Ho har eit areal på 3,5 km². Ho er kalla opp etter urta karve (*kummin*) som ein gong blømde på øya. Comino er kjend som ein roleg og isolert stad. Det bur berre åtte personar på øya. I dag er Comino eit sjøfuglreservat og naturreservat. Administrativt høyrer øya til kommunen Għajnsielem på Gozo.

Comino er ein populær opptaksstad for filmmakarar og er mellom anna med i filmane *Troja*, *Greven av Monte Cristo* og *Swept Away*.

Historie
--------

Comino har vore busett av bønder sidan romartida, men har i lange tider vore tynt folkesett eller heilt forlate. 

Den ulendte kystlinja er dekt av kalksteinsklipper med mange djupe grotter som var populære hos sjørøvarar og folk på plyndringstokt i mellomalderen. Grottene var ofte utgangspunkt for plyndringstokt mot båtar som reiste mellom Gozo og Malta. I seinare år nytta Maltesarordenen øya som jaktmark og rekreasjon. Riddarane verna godt om det lokale dyrelivet, som bestod av villsvin og hare, og folk som vart teke i å jakte på dyra kunne få straff som galeislave i tre år.

På 1500- og 1600-talet vart villfarande riddarar sett i fengsel eller eksil på Comino. Riddar som var dømd for mindre lovbrot vart stundom sett til å bemanne St. Maria-tårnet.

St. Maria-tårnet
----------------

it-Torri ta' Santa Marija på Comino, bygd 1618
I 1416 bad maltesarane kongen deira Alfonso V av Aragon om å byggje eit tårn på Comino for å halde utkikk etter potensielle invasjonar eller plyndringstokt. To år seinare vart det lagt ei avgift på importert vin for å reise midlar til dette prosjektet. Pengane gjekk derimot i kassen til kongen og det skulle ta to hundre år før tårnet vart reist.

Til slutt, i 1618 vart St. Maria-tårnet (maltesisk *it-Torri ta' Santa Marija*) reist av Maltesarordenen etter ordre frå stormeister Wignacourt. Det vart teikna av den maltesiske arkitetekten Vittorio Cassar. Tårnet ligg på sørkysten av øya og var ein del av ei rekkje tårn for å forsvare Dei maltesiske øyane. Tårnet ligg 80 meter over havet og er sjølv 12 meter høgt med om lag 6 meter tjukke murar. Tårnet står opp ein 8 meter høg sokkel. I krisetider var det opp til 60 soldatar stasjonert her. I dag er tårnet militær eigedom på Malta og vert nytta som utkikkspunkt mot smuglarar og ulovleg jakt på trekkfuglar i området.

Kjelder
-------

* *Denne artikkelen bygger på «Comino» frå Wikipedia på engelsk, den 2. februar 2008.*

Fotnotar
--------

1. ↑  Comino på visitmalta.com
2. ↑  *R. Pullicino, "Comino"*, arkivert frå originalen 2. september 2009, henta 2. september 2009
3. ↑  Christian Formosa, "St. Mary's Tower," i *A Military History of Malta.*
4. ↑  Għajnsielem Local Council, "Places of Interest"
5. ↑  *Din l-Art Ħelwa, "Santa Marija-tårnet i Comino"*, arkivert frå originalen 28. september 2007, henta 2. februar 2008

Bakgrunnsstoff
--------------

* Bilete av Comino og Gozo
* Comino på My-Malta.com Arkivert 2008-04-02 ved Wayback Machine.

|  |  |
| --- | --- |
| Autoritetsdata | 
* Store norske leksikon
* VIAF
* GND
* NKC
* GeoNames

 |